Baibel Long Intenet | NEW WORLD TRANSLATION OF THE HOLY SCRIPTURES (1984 EDITION)
Would you like to read this article in %%?
Matyu 11:1-30
11 Taim Jisas i givim tok pinis long 12-pela disaipel bilong en, em i lusim dispela hap na i go long ol arapela taun na skulim ol man na autim tok.2 Jon i stap long kalabus na em i harim tok long ol wok Krais i mekim, olsem na em i salim tupela disaipel bilong em yet i go 3long askim Jisas olsem: “Yu dispela Man i Mas i Kam, o mipela i mas wetim narapela?”4 Jisas i bekim tok long ol olsem: “Yutupela go tokim Jon long olgeta samting yutupela i harim na lukim.5 Ol aipas i lukluk gen, na ol lek nogut i wokabaut, na ol lepraman i kamap klin na ol yaupas i harim toktok, na ol man i dai pinis ol i kirap bek, na ol rabisman i kisim gutnius.6 Man i lukim mi na i no pundaun, em i ken amamas.”7 Taim tupela i go pinis, Jisas i kirap tokim bikpela lain manmeri long Jon olsem: “Yupela i go long ples nating long lukim wanem samting? Yupela i go bilong lukim wanpela pitpit em win i sakim?8 Sapos nogat, orait yupela i go bilong lukim wanem samting? Yupela i go bilong lukim wanpela man i werim gutpela klos? Ol man i werim ol gutpela klos ol i save stap long haus bilong ol king.9 Orait i gat wanem as tru na yupela i go? Bilong lukim wanpela profet, a? Em tasol. Na mi tokim yupela, em i no wanpela profet tasol.10 Rait Holi i tok long dispela man olsem: ‘Harim! Mi yet i salim wanpela man bilong bringim tok i go paslain long yu, na em bai redim rot bilong yu!’11 Mi tok tru long yupela: Namel long olgeta man i kamap long graun, i no gat wanpela bilong ol i winim Jon Bilong Baptais. Tasol man i stap liklik tru long Kingdom bilong heven, em i winim Jon.12 Stat long taim bilong Jon Bilong Baptais na i kam inap nau, Kingdom bilong heven em mak ol man i wok strong long winim, na ol man i wok strong bai ol i kisim.13 Long wanem, olgeta Profet na Lo i autim tok profet i go inap long Jon i kamap.14 Na sapos yupela i redi long bilipim: Orait em yet i ‘dispela Elaija i mas i kam.’15 Man i gat yau, em i mas harim dispela tok.16 “Bai mi mekim wanem tok i makim lain pipol bilong dispela taim? Ol i olsem ol pikinini i sindaun long ol ples maket na singaut long ol poroman bilong ol 17olsem: ‘Mipela i winim flut long yupela, tasol yupela i no danis. Mipela i krai sori, tasol yupela i no paitim bros bilong yupela bilong kamapim bel sori.’18 Olsem tasol, Jon i kam na em i no kaikai o dring, tasol ol manmeri i tok, ‘Wanpela spirit nogut i stap long en.’19 Pikinini bilong man i kam na em i kaikai na dring, tasol ol man i tok, ‘Lukim! Em man bilong kaikai planti tumas na dring planti wain, em i pren bilong ol takisman na ol sinman.’ Tasol stretpela pasin man i mekim i kamapim ples klia olsem em i gat savetingting.”20 Orait em i stat long krosim ol taun, long wanem, ol manmeri bilong ol dispela taun i no tanim bel, em ol taun we em i bin mekim planti strongpela wok winim ol arapela taun.21 Em i tok: “Sori tumas long yu, Korasin! Sori tumas long yu, Betsaida! Long wanem, sapos ol strongpela wok i bin kamap long Tair na Saidon olsem i bin kamap long yupela, orait longtaim yet ol inap tanim bel pinis na pasim laplap bilong sori na sindaun long sit bilong paia.22 Olsem na mi tokim yupela: Long De Bilong Kot, strafe i painim Tair na Saidon bai i no bikpela olsem strafe i painim yupela.23 Na yu, Kaperneam, ating ol bai litimapim yu i go antap long heven? Nogat tru. Bai yu go daun long Matmat,* long wanem, sapos ol strongpela wok i bin kamap long Sodom olsem i bin kamap long yu, orait Sodom bai i stap i kam inap long nau.24 Olsem na mi tokim yupela: Long De Bilong Kot, strafe i painim Sodom bai i no bikpela olsem strafe i painim yu.”*25 Long dispela taim Jisas i mekim dispela tok: “Papa, Bikpela bilong heven na graun, mi litimapim nem bilong yu long ai bilong ol man, long wanem, yu bin haitim ol dispela samting long ol man i gat savetingting na ol klevaman, na yu bin kamapim long ol man i stap olsem ol liklik pikinini.26 Yes, Papa, dispela i stret wantaim laik bilong yu.27 Papa bilong mi i bin givim olgeta samting long mi, na i no gat wanpela man i save tru long Pikinini, nogat, Papa tasol i save. Na i no gat wanpela man i save tru long Papa, nogat, Pikinini tasol wantaim ol man em Pikinini i gat laik long soim Papa long ol, ol tasol i save long Papa.28 Yupela ol man i save hatwok nating na karim ol bikpela hevi, yupela kam long mi na bai mi givim nupela strong long yupela.29 Karim hap plang* bilong mi na kisim skul long mi, long wanem, mi man bilong pasin isi na pasin daun, na yupela bai kisim nupela strong.30 Hap plang bilong mi i gutpela na samting mi askim yupela long karim i no hevi.”
tpi_Latn eng_Latn tpi_Latn tpi_Latn